ซีไอเอ็มบีไทยเปิดสาขาลาวใช้เจาะตลาด
“ซีไอเอ็มบี ไทย” ขยายช่องทางเปิดสาขาในลาว ใช้ความสัมพันธ์ไทย-ลาวเจาะตลาด
4 ส.ค. 2555

“ซีไอเอ็มบี ไทย” ขยายช่องทางเปิดสาขาในลาว ใช้ความสัมพันธ์ไทย-ลาวเจาะตลาด
นายสุภัค ศิวะรักษ์ ประธานเจ้าหน้าที่บริหาร และกรรมการผู้จัดการใหญ่ ธนาคารซีไอเอ็มบี ไทย กล่าวว่า ธนาคารได้รับมอบหมายจากกลุ่มซีไอเอ็มบี ให้หาช่องทางเข้าไปเปิดสาขาในสาธารณรัฐประชาธิปไตยประชาชนลาว ในชื่อธนาคารซีไอเอ็มบี ไทย เนื่องจากไทยและลาวมีความสัมพันธ์ที่ดีต่อกัน อีกทั้งในลาวเท่านั้นที่ซีไอเอ็มบีไม่มีสาขาในอาเซียนและมีความสัมพันธ์ที่ดีกว่าการจะเข้าไปในชื่อของกลุ่มซีไอเอ็มบี อีกทั้งขณะนี้ประเทศในอาเซียนเหลือลาวประเทศเดียวที่ยังไม่มีกลุ่มซีไอเอ็มบีเข้าไปดำเนินธุรกิจ
นายสุภัค กล่าวว่า ได้เข้าไปดูตลาดในลาวพบว่า การแข่งขันธุรกิจธนาคารพาณิชย์ค่อนข้างสูง มีธนาคารต่างประเทศเข้าไปเปิดสาขาจำนวนมาก ขณะนี้จึงอยู่ในช่วงศึกษา ยังไม่ได้ข้อสรุป แต่หากประเมินศักยภาพตลาดของลาวในระยะถัดไปเชื่อว่า เศรษฐกิจลาวจะเติบโตขึ้นมากจากการบริโภค โดยเฉพาะธุรกิจเช่าซื้อรถจักรยานยนต์ คนลาวจะนิยมซื้อจักรยานยนต์และความต้องการก็ยังเพิ่มขึ้น ทำให้การใช้จ่ายก็ต้องเพิ่มขึ้นตามไปด้วย
“ตอนนี้ธนาคารพาณิชย์ของไทยเข้าไปเปิดในลาว 4 แห่ง และมีธนาคารของมาเลเซียที่เข้าไปเปิดอีก 4 แห่ง มีธนาคารเข้าไปเปิดเยอะมาก แม้ตอนนี้คนลาวจะใช้เงินสดเป็นส่วนใหญ่ แต่อนาคตการขยายตัวของเศรษฐกิจลาวยังมีอยู่สูง ก็ต้องมีการพัฒนาทางด้านการเงิน ลาวคู่ค้านอกจากจะมีไทยก็ยังมีจีน และเวียดนามเข้าไปลงทุนเยอะ ลูกค้าของธนาคารที่ส่งออกไปลาวมี 3-4 ราย” นายสุภัคกล่าว